b'\n_START_ARTICLE_\nJon Hiseman\n_START_SECTION_\nUra\n_START_PARAGRAPH_\nJon Hiseman opiskeli lapsena pianon ja viulun soittoa, mutta h\xc3\xa4n p\xc3\xa4\xc3\xa4tyi jo varhaisessa teini-i\xc3\xa4ss\xc3\xa4 ly\xc3\xb6m\xc3\xa4soittimiin. H\xc3\xa4nen ensimm\xc3\xa4iset esiintymisens\xc3\xa4 olivat patarumpalina (timpani) pieness\xc3\xa4 orkesterissa ja jazz-triossa pianisti Dave Greensladen ja basisti Tony Reevesin kanssa, joista my\xc3\xb6hemmin tuli Colosseum-yhtyeen alkuper\xc3\xa4isi\xc3\xa4 j\xc3\xa4seni\xc3\xa4. 18-vuotiaana h\xc3\xa4n soitti puoliammattilaisena Lontoossa rhythm & blues -yhtyeiss\xc3\xa4 ja modernin jazzin yhtyeiss\xc3\xa4. Vuonna 1964 h\xc3\xa4n tapasi tulevan vaimonsa Barbara Thompsonin. Jon Hiseman oli ottanut kutsumanimekseen John erottuakseen is\xc3\xa4st\xc3\xa4\xc3\xa4n, mutta ensimm\xc3\xa4isess\xc3\xa4 lehtiartikkelissa h\xc3\xa4nen nimens\xc3\xa4 oli kirjoitettu virheellisesti Jon ja virhe on saanut jatkua siit\xc3\xa4 asti. _NEWLINE_Vuonna 1966 Jon Hiseman ryhtyi ammattilaiseksi korvatessaan Ginger Bakerin Graham Bond Organisation -yhtyeess\xc3\xa4. _NEWLINE_T\xc3\xa4m\xc3\xa4n j\xc3\xa4lkeen h\xc3\xa4n soitti lyhyen aikaa Georgie Famen yhtyeess\xc3\xa4 ja John Mayall & the Bluesbreakers -yhtyeess\xc3\xa4, joka levytti vuonna 1968 Bare Wires -albumin. _NEWLINE_Vuonna 1968 h\xc3\xa4n perusti jazz-rockin pioneeriyhtye Colosseumin yhdess\xc3\xa4 tenorisaksofonisti Dick Heckstall-Smithin ja basisti Tony Reevesin kanssa. Mukaan tulivat my\xc3\xb6s Dave Greenslade ja James Litherland. My\xc3\xb6hemmin James Litherlandin korvasi Clem Clempson ja Tony Reevesin Mark Clarke. Mukaan kutsuttiin my\xc3\xb6s Chris Farlowe. T\xc3\xa4ss\xc3\xa4 kokoonpanossa Colosseum hajosi loppuvuonna 1971._NEWLINE_Vuonna 1972 Hiseman perusti Tempest-yhtyeen, johon mukaan tuli Colosseumista Mark Clarke._NEWLINE_Vuonna 1975 Hiseman perusti Colosseum II -yhtyeen, jossa olivat mukana muun muassa kosketinsoittaja Don Airey ja kitaristi-laulaja Gary Moore._NEWLINE_Vuonna 1977 Jon Hiseman tapasi Andrew Lloyd Webberin, jonka kanssa Colosseum II teki vuonna 1978 Variations-albumin, joka nousi albumilistoilla toiseksi. H\xc3\xa4n soitti sen j\xc3\xa4lkeen my\xc3\xb6s Andrew Lloyd Webberin musikaaleissa (mm. Cats) ja levytti TV-musiikkia._NEWLINE_Jon Hiseman on soittanut my\xc3\xb6s monissa jazz-yhtyeiss\xc3\xa4. H\xc3\xa4n oli my\xc3\xb6s vuonna 1974 perustamassa vaimonsa saksofonisti Barbara Thompsonin kanssa United Jazz and Rock Ensemblea, "b\xc3\xa4ndijohtajien b\xc3\xa4ndi\xc3\xa4", joka toimi vuoteen 2002. Jon Hiseman esiintyi Suomessa Pori Jazzfestivaaleilla URJE:n kanssa 16.-17.1993. Vaimonsa Paraphernalia-yhtyeess\xc3\xa4 h\xc3\xa4n soitti vuodesta 1979. _NEWLINE_Vuodesta 1983 Jon Hisemanilla oli kotonaan Lontoon Suttonissa Temple Music Studio, jossa h\xc3\xa4n harjoitti \xc3\xa4\xc3\xa4niteknikkoammattiaan._NEWLINE_Vuonna 1986 Jon Hiseman julkaisi rumpusoololevyn About Time Too!. H\xc3\xa4n on legandaarisesti er\xc3\xa4\xc3\xa4ss\xc3\xa4 haastattelussa nimennyt maailman kolme parasta rumpalia seuraavasti: Elvin Jones, Elvin Jones, Elvin Jones._NEWLINE_Vuonna 1994 h\xc3\xa4n kokosi Colosseum-yhtyeen uudelleen samassa kokoonpanossa, jossa se hajosi vuonna 1971. Kun yhtyeen alkuper\xc3\xa4inen saksofonisti Dick Heckstall-Smith kuoli 17.12.2004, Barbara Thompson tuli yhtyeen saksofonistiksi. Yhtye soitti noin 21 vuotta, kunnes j\xc3\xa4\xc3\xa4hyv\xc3\xa4iskonsertti oli 28.2.2015 Lontoossa Shepherd`s Bush Empiressa._NEWLINE_Lokakuussa 2010 julkaistiin Jon Hisemanin musiikillisesta el\xc3\xa4m\xc3\xa4st\xc3\xa4 laajasti kertova Martyn Hansonin kirjoittama kirja Playing the Band \xe2\x80\x93 The Musical Life of Jon Hiseman._NEWLINE_Vuonna 2017 Jon Hiseman perusti JCM-trion, jonka muut j\xc3\xa4senet olivat kitaristi/laulaja Clem Clempson ja kitaristi/laulaja Mark Clarke. Yhtye levytti albumin "Heroes" loppuvuonna 2017 ja se julkaistiin huhtikuussa 2018 sek\xc3\xa4 CD- ett\xc3\xa4 vinyylimuodossa. JCM aloitti Euroopan kiertueensa 7. huhtikuuta 2018 Lontoosta. Yhtye ehti soittaa 11 konserttia, kunnes kiertue keskeytyi 22.4.2018 Bonnin konsertin j\xc3\xa4lkeen Jon Hisemanin sairastuttua vakavasti. Kiertueen loput 17 konserttia peruutettiin. _NEWLINE_Keskiviikkona 25.4.2018 Lontoossa Jon Hisemanilla diagnosoitiin aivoissa sy\xc3\xb6p\xc3\xa4kasvain ja h\xc3\xa4net leikattiin 8.5.2018. Leikkaus onnistui hyvin ja toipuminen alkoi, mutta maanantaina 14.5.2018 h\xc3\xa4nelle tuli aivoverenvuoto ja h\xc3\xa4net leikattiin \xc3\xa4killisesti uudelleen. T\xc3\xa4st\xc3\xa4 leikkauksesta h\xc3\xa4n ei kuitenkaan palannut tajuihinsa. H\xc3\xa4net siirrettiin Suttoniin kotinsa l\xc3\xa4helle saattokotiin terminaalihoitoon, miss\xc3\xa4 h\xc3\xa4n kuoli 12.6.2018 klo 3:55._NEWLINE_Jon Hisemanin muistokonsertti "Tribute to Jon Hiseman" pidettiin lauantaina 2.2.2019 Lontoossa samassa paikassa kuin Colosseumin j\xc3\xa4\xc3\xa4hyv\xc3\xa4iskonsertti eli Shepherd`s Bush Empiressa.'